作者:盧炳
標題:賀新郎
內容:綠遍芳郊木。早紅褪香乾，堪嘆韶華瞬目。薄倖東皇緣底事，得恁匆匆去速。正永日、初長晴淑。尤憶夜來成夢處，記分明、渾似瑤臺宿。人語靜，燕雙逐。紗窗一炷沈煙馥。拚淋浪劇飲，高枕春酲草屋。無計留春添悵望，空寫新詞疊幅。算負卻、照妝畫燭。欲說縈心些個事，恐教人、蹙損眉峰綠。慵倚遍，畫闌曲。